Covid-19: KZN nou meeste aktiewe gevalle | Maroela Media
'n Kennisgewingbord by 'n skool in KwaZulu-Natal. (Foto: ANA)
KwaZulu-Natal blyk die nuwe episentrum van die koronavirus in Suid-Afrika te wees met die meeste aktiewe gevalle Covid-19 in die land tans in dié provinsie aangemeld.
Meer as 43 000 pasiënte in KwaZulu-Natal het in dié stadium Covid-19. Dít terwyl die Wes-Kaap, wat oorspronklik die episentrum van die koronavirus was, nou net minder as 8 000 aktiewe gevalle het.
KwaZulu-Natal het die afgelope week 'n beduidende toename in bevestigde gevalle aangeteken, hoewel die provinsie nog nie soveel pasiënte aan Covid-19 verloor het as ander provinsies nie.
Altesaam 572 865 bevestigde gevalle Covid-19 is teen Donderdagaand in Suid-Afrika aangemeld. Minder as 'n kwart van dié gevalle (123 978) is egter aktief. Dit beteken die oorgrote meerderheid van pasiënte het reeds van die virus herstel.
Luidens die jongste statistieke staan die getal aktiewe gevalle in KwaZulu-Natal tans op 43 145.
Dr. Zweli Mkhize gedurende 'n besoek aan die Clairwood-hospitaal in KwaZulu-Natal. (Foto: Doctor Ngcobo/African News Agency)
Dít vergeleke met die 38 637 pasiënte in Gauteng wat op hierdie oomblik aan Covid-19 ly. Dié provinsie was verlede maand nog die episentrum van Covid-19 in Suid-Afrika met die meeste aktiewe gevalle van al die provinsies.
Maroela Media het in Julie berig dat Gautengse pasiënte reeds vinniger begin herstel het as wat nuwe Covid-19-gevalle in dié provinsie aangemeld is.
'n Beduidende afname in die gemiddelde aantal gevalle per week kan vanaf sowat 'n maand gelede in Gauteng se statistieke opgemerk word. Soveel so dat slegs 19,7% van Gauteng se 195 820 bevestigde gevalle in dié stadium aktiewe gevalle is.
Dít terwyl 42% van KwaZulu-Natal se 102 233 bevestigde gevalle tans aktiewe gevalle is.
Gauteng het die afgelope week net oor die 8 000 nuwe gevalle Covid-19 aangemeld, met 'n daaglike gemiddeld van 1 170. Dit is baie minder as die daaglikse gemiddeld van tussen 4 000 en 6 000 wat 'n paar weke gelede aangemeld is.
KwaZulu-Natal het op sy beurt die afgelope week meer as 12 000 nuwe gevalle aangemeld, met 'n daaglikse gemiddeld van 1 731. Dié provinsie het tussen verlede Vrydag en Saterdag 2 804 nuwe gevalle aangeteken.
Die Clairwood-hospitaal in Durban, KwaZulu-Natal. (Foto: Bongani Mbatha/African News Agency)
Die Vrystaat het tans die derde meeste aktiewe gevalle Covid-19 (14 662) in Suid-Afrika, gevolg deur Noordwes met 9 774 aktiewe gevalle.
Altesaam 7 941 pasiënte in die Wes-Kaap het in dié stadium Covid-19.
Die Noord-Kaap het nou 3 252 aktiewe gevalle, gevolg deur Mpumalanga (3 150), die Oos-Kaap (2 217) en Limpopo (1 150).
Dit lyk of die Wes-Kaap, Gauteng en die Oos-Kaap in dié stadium die meeste pasiënte weens Covid-19 aan die dood afgestaan het.
Altesaam 3 506 pasiënte het tot op hede in die Wes-Kaap weens die koronavirus omgekom.
Gauteng se sterftesyfer staan tans op 2 791, gevolg deur KwaZulu-Natal (1 563). Die Oos-Kaap het in dié stadium 2 400 mense weens Covid-19 aan die dood afgestaan.
Die Noord-Kaap het die minste Covid-19-pasiënte van al die provinsies (76) aan die dood afgestaan.
Die land se dodetal staan tans op 11 270.
Oos-Kaap 2 400 78 385
Vrystaat 476 14 911
Gauteng 2 791 154 392
KwaZulu-Natal 1 563 57 525
Limpopo 141 9 728
Mpumalanga 167 16 794
Noordwes 150 12 559
Noord-Kaap 76 3 794
Wes-Kaap 3 506 89 529
Totaal 11 270 437 617
Gauteng In die nuus koronavirus KwaZulu-Natal
Die regering se hulp mbt covid-19 finansiële bystand is streng volgens BBEEE maatstawwe, maar met statistiek tov covid is hulle doodstil. Die statistiek kan baie beteken om lokale brandpunte te identifiseer en kan help om die nodige maatreëls toe te pas. Dit hoef nie aan die groot klok gehang word nie, maar ek hoop die persone wat voorkomende maatreëls moet instel gebruik die statistiek.
ek weet dis erg om mense aan die dood af te staan, maar as mens kyk na die getalle voel dit tog vir my asof ons dalk effe oorreageer het hierso, meer mense het seker al hul werk verloor as wat dood is aan COVID, ek weet van rokers en ou mense in die ouetehuis wat dit oorleef het sonder enige simptome en voor jy Amerika se getalle aanhaal, verwerk dit eers na persentasies, want hul bevolking is veel groter en hul stede veel digter bevolk, en selfs die lande wat die ergste getref is se sterftesyfers lyk nie so… Lees meer »